AaB gik sejrrigt fra banen, da sidste sæsons mestre fra FCK gæstede Nordjyske Arena i klubbernes sæsonpremiere i Superligaen 2013/2014. Jeppe Curth og Søren Frederiksen scorede for nordjyderne, der med sejren lægger sig på andenpladsen i rækken. - Vi spillede med stort mod i dag, vel vidende at vi kunne blive straffet. Vi ved godt, at vi var oppe mod danmarksmestrene, så vi var klar over, at hvis vi missede en tæmning, så kunne det blive afgørende, siger Kent Nielsen. Cheftræneren var meget tilfreds med sit holds defensive indsats og havde bevidst valgt en spillestil med et højt defensivt pres for at stresse den københavnske offensiv. - Jeg synes, vi holder dem meget godt fra chancer. Selvom vi var trætte i slutfasen, så var det ikke fordi, at der var stort pres på os. De kommer til nogle farlige indlæg, men vi blev ved med at arbejde hårdt, og det gav pote, fortæller Nielsen. Med sejren fik nordjyderne kastet torsdagens grumme Europa League nederlag af sig, hvor man tabte 0-3 til georgiske Dila Gori. Mentalt er man dog videre, understreger Kent Nielsen. - Vi går altså ikke i koma, fordi vi taber en kamp nede i Georgien. Kunsten er at få lagt tingene bag sig. Med sejren over FCK har vi markeret for omverdenen og overfor os selv, at vi kan toppræstere. Og specielt Søren Frederiksens sejrsmål til 2-1 mål var en sportsligt toppræstation, hvor Kent Nielsens mandskab flot spillede sig igennem FCK-defensiven. - Outstanding. Det var et mål direkte fra træningsbanen. Det er noget af det, vi løber og træner i. Det er desværre ikke lykkedes for os ofte, men det gjorde det i dag, siger en glad cheftræner.

Referat:
AaB indledte sæsonen med at slå FCK. Specielt 2-1-målet var en perle. En toppræstation ifølge Kent Nielsen.